Täna lõpuks avaldatud uudis CV-Keskuse müügist kuni 140 miljoni krooni eest on Delfi müügi kõrval suurim Eesti Internetifirma eest välja käidud summa. Tegu on tähelepanuväärse sündmusega kõigile, kes Eestis Interneti vallas tegutsevad. Loodetavasti innustab see ka uusi tehnoloogiafirmasid looma, kui teiste  edu kõrvalt näha. Euroopas on 6-7 aastat tehnoloogiafirma asutamisest müügini ka täiesti sobiv aeg, kiiretest müükidest võib siin regioonis vaid unistada või halvemal juhul lihtsalt ennast liiga odavalt maha müüa.    Palju-palju õnne Raivole, Erkole ja kõigile teistele CV-Keskusega seotud inimestele! Olete tubli asjaga hakkama saanud!    30 miljoni kroonise käibe ja 6-7 miljoni kroonise kasumiga CV-Keskuse eest on 140 miljonit just sobiv summa, sarnaselt Delfile - ei üle ega alla  makstud. Siin kõrval kahvatub ka kunagi liiga vara ja odavalt müüdud Rate 39 miljoni kroonine enamusosalus, mille EMT väga targalt ostis - tagantjärele oleme aga kõik targad.    CV-Keskuse ja üldse Interneti töövahenduse väärtuseks on ka see, et tegu pole tühipalja netireklaami müügile suunatud tegevusega. CV-Keskuse ja sarnaste firmade maksvaks kliendiks on firmad, kelle üks põhivajadusi sellega kaetud saab ja mille eest nad ka maksma on nõus. Liiga palju on hetkel Interneti ärimudeliks reklaami müük,  ala, millel tuleb lähiaastatel veel palju kõrbemisi. Seega tasub ettevõtjatel alati mõelda sellele, kuidas teenida tulusid muust kui reklaami müügist, kuna viimasel on õnnestujaid vaid üksikuid.    Kohtusime Raivo Heinaga esimest korda koos LHV'st pärit CV-Online investoritega 2000. aastal, kui otsisime endale Eesti tegevjuhti. Raivo oli üks parimaid kandidaate, pidasime teda siis aga liiga ettevõtja tüüpi inimeseks, meie tahtsime sel hetkel aga rohkem operatiivsele juhtimisele keskenduvat  stabiilsust. Raivo oli meile lihtsalt liiga hea :) Online töövahendus hakkas talle sellest ajast aga meeldima ja juba varsti asutaski ta CV-Onlinega konkureeriva CV-Keskuse. Läbi aastate on ta olnud hea konkurent, mis sest, et meile alati üksteise tegemised pisiasjades meedlinud pole. Tänu tugevale konkurentsile on aga kogu online töövahendus Eestis edasi arenenud ja saanud väga tugevaks osaks kogu personalivaldkonnast. Vaatamata konkurentsile sai Raivoga seotud Moonfish Media ka üheks Nagi investoriks - miks  mitte teha asju koos inimestega, kes oma ala tunnevad.    Disclaimer: Antud postituse autor on üks paljudest CV-Keskuse konkurendi CV-Online kaasasutajatest, väikeaktsionär, endine töötajatest ning hetkel CVO Groupi nõukogu liige.